CELEX: 32011R1114
Language: lt
Date: 2011-11-04 00:00:00
Title: 2011 m. lapkričio 4 d. Komisijos įgyvendinimo reglamentas (ES) Nr. 1114/2011, kuriuo panaikinamas Komisijos reglamentas (EB) Nr. 601/2008 dėl tam tikriems žuvininkystės produktams, importuojamiems iš Gabono ir skirtiems vartoti žmonėms, taikomų apsaugos priemonių Tekstas svarbus EEE

5.11.2011   
            
            
               LT
            
            
               Europos Sąjungos oficialusis leidinys
            
            
               L 288/23
            
         KOMISIJOS ĮGYVENDINIMO REGLAMENTAS (ES) Nr. 1114/2011
   2011 m. lapkričio 4 d.
   kuriuo panaikinamas Komisijos reglamentas (EB) Nr. 601/2008 dėl tam tikriems žuvininkystės produktams, importuojamiems iš Gabono ir skirtiems vartoti žmonėms, taikomų apsaugos priemonių
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punktą,
   kadangi:
   
               (1)
            
            
               Komisijos reglamentas (EB) Nr. 601/2008 (2) taikomas tam tikriems Gabono kilmės žuvininkystės produktams, kurie yra skirti žmonėms vartoti. Jame nustatyta, kad kiekviena tokių žuvininkystės produktų siunta tiriama laboratorijoje, siekiant patikrinti, ar laikomasi sunkiųjų metalų ir sulfitų ribinių verčių, kurios nustatytos atitinkamai 2006 m. gruodžio 19 d. Komisijos reglamente (EB) Nr. 1881/2006, nustatančiame didžiausias leistinas tam tikrų teršalų maisto produktuose koncentracijas (3), ir 1995 m. vasario 20 d. Europos Parlamento ir Tarybos direktyvoje Nr. 95/2/EB dėl maisto priedų, išskyrus dažiklius ir saldiklius (4). Šių apsaugos priemonių imtasi po to, kai 2007 m. atlikus Bendrijos patikrinimą buvo nustatyta rimtų Gabono stebėsenos sistemos trūkumų;
            
         
               (2)
            
            
               2010 m. liepos mėn. Gabone Maisto ir veterinarijos tarnyba atliko naują patikrinimą, siekdama įvertinti žuvininkystės produktų, skirtų eksportuoti į Sąjungą, gamybos kontrolei stebėti įdiegtą sistemą. Inspektorių grupė nustatė, kad teisės aktų, oficialiosios kontrolės procedūrų ir laboratorijų darbo kokybė pagerėjo. Gabonui buvo pateikta keletas rekomendacijų ir jis į jas atsižvelgė. Be to, dabar Gabone prieš eksportą atliekama kontrole tinkamai užtikrinama, kad žmonėms vartoti skirtus žuvininkystės produktus galima importuoti į Sąjungą;
            
         
               (3)
            
            
               todėl Reglamente (EB) Nr. 601/2008 nustatyti patikrinimai nebereikalingi ir šis reglamentas turėtų būti panaikintas;
            
         
               (4)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 601/2008 panaikinamas.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. lapkričio 4 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 31, 2002 2 1, p. 1.
   
      (2)  OL L 165, 2008 6 26, p. 3.
   
      (3)  OL L 364, 2006 12 20, p. 5.
   
      (4)  OL L 61, 1995 3 18, p. 1.